Diari Oficial de la Generalitat Valenciana


Sumari del DOGV 9470, del 15-11-2022 (2022/10030)

DECRET 194/2022, d'11 de novembre, del Consell, pel qual es crea la Comissió Interdepartamental per a la Innovació en Edificació.
---------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/11/11/194/dof/vci/html**

### Dades del document

Número de DOGV
:   9470

Data del DOGV
:   15-11-2022

Secció del DOGV
:   I. DISPOSICIONS GENERALS

Número del document
:   2022/10000


Data del document
:   11-11-2022

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Decret

Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * legislació
    * política de l'habitatge
    * habitatge

DECRET 194/2022, d'11 de novembre, del Consell, pel qual es crea la Comissió Interdepartamental per a la Innovació en Edificació. [2022/10445]  
PREÀMBUL  
  
La Vicepresidència Segona i Conselleria d'Habitatge i Arquitectura Bioclimàtica, d'ara en avant Vicepresidència Segona, té entre els seus objectius fonamentals fomentar la transició ecològica del nostre hàbitat construït des de l'impuls de la transferència de coneixement i la innovació aplicada.  
El Decret 5/2019, de 16 de juny, pel qual es determinen el nombre i la denominació de les conselleries i les seues atribucions, en relació amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueixen la Direcció General d'Innovació Ecològica en la Construcció, d'ara en avant DGIEC, competències en matèria de foment de l'ecodisseny, sistemes de gestió ambiental, compra pública verda, petjada ambiental i etiqueta ecològica en l'àmbit de la construcció.  
  
A fi de promoure la resiliència territorial de la Comunitat Valenciana i de manera alineada amb les directrius europees en matèria de desenvolupament sostenible, la DGIEC persegueix el foment de la transició ecològica de l'entorn construït promovent l'impuls a la innovació com a mecanisme fonamental per a catalitzar aquesta necessària transformació, garantint el respecte al medi ambient i el benestar de les persones. La descarbonització, tal com assenyala el Pacte Verd Europeu, ha de ser l'eix fonamental sobre el qual s'articulen les estratègies de desenvolupament de la Unió Europea per a garantir una societat justa i pròspera, amb una economia moderna i competitiva, eficient en l'ús dels seus recursos, que ha d'aconseguir la neutralitat climàtica en 2050.  
  
Així doncs, tal com estableix l'Agenda 2030, s'aposta per uns assentaments humans que siguen inclusius, segurs, resilients i sostenibles i s'insta a adoptar mesures urgents per a combatre el canvi climàtic i la reducció d'emissions de gasos d'efecte d'hivernacle, posant en el centre a les persones, el planeta, la prosperitat, i la pau sota el lema «No deixar a ningú arrere». D'acord amb aquests objectius, la redacció participada de la futura agenda urbana valenciana recull entre els seus objectius prioritaris la consecució d'espais sostenibles, saludables i inclusius.  
  
Aquesta visió s'integra amb el moviment de la Nova Bauhaus Europea promogut per la Comissió Europea que impulsa la dimensió arquitectònica d'aquest acord i es converteix en una crida a la reflexió col·lectiva sobre els espais en els quals es desenvolupa la nostra vida atesa la cultura de cada lloc i reforçant els vincles que uneixen els diferents països europeus tot sustentant-se en tres pilars: la bellesa, la sostenibilitat i la inclusió.  
En efecte, la recentment aprovada Llei 9/2022, de 14 de juny, de qualitat de l'arquitectura, emmarcada en aquest context i alineada amb les citades iniciatives europees, reconeix l'arquitectura com a bé d'interés general i insta a fomentar la funció exemplaritzant de l'administració en aquest àmbit.  
En aquest sentit, el Consell compromés amb una transició verda, justa i integradora, promou els mecanismes necessaris per a fomentar la sostenibilitat dels llocs que habitem i impulsar l'R+D+I com a catalitzador d'una competitivitat verda en un sector tractor com la construcció.  
  
És fonamental per a la consecució d'aquests objectius i per a una adequada col·laboració i suport entre tots els agents implicats en l'edificació, disposar d'un espai de coordinació, anàlisi i deliberació entre totes les conselleries, entitats del sector públic instrumental i resta de departaments que conformen la Generalitat amb competències en matèria d'edificació. Així mateix, ha d'afavorir un entorn de diàleg i treball conjunt amb els agents de l'edificació recollits en Llei 38/1999, de 5 de novembre, d'ordenació de l'edificació.  
  
El Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència segona i Conselleria Habitatge i Arquitectura Bioclimàtica, estableix en l'article 14, entre les funcions de la Direcció General de la Innovació Ecològica en la Construcció, el foment de l'ecodisseny i la compra pública verda en l'àmbit de la construcció.  
En aquest context institucional s'estima necessària la promoció de fòrums d'impuls i iniciativa en matèria d'Innovació en l'edificació inspirada en la necessària col·laboració, cooperació i el diàleg que facilite, respectant les competències atribuïdes a cadascuna de les conselleries implicades en matèria d'edificació i arquitectura, la comunicació entre els diferents departaments, entitats i agents que intervenen en la programació, projecció, el disseny, l'execució i gestió d'edificació amb l'objectiu de coordinar accions cap a una arquitectura sostenible en termes mediambientals, socials i econòmics. Tal aspiració es materialitza mitjançant l'aprovació del present decret amb la creació de dos òrgans col·legiats en diferents escales, que abasten des de l'esfera d'iniciativa i impuls de les polítiques públiques de la Generalitat orientades a la consecució dels objectius en la matèria, a través de la Comissió Interdepartamental per a la Innovació en Edificació i, un òrgan d'assessorament, consulta i deliberació amb la participació de l'administració juntament amb representants vinculats al sector, concretat en el Consell de participació i deliberació per a la Innovació en Edificació.  
  
En l'elaboració d'aquest decret s'han seguit els tràmits previstos en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat. Així mateix, el seu contingut s'ha ajustat als principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques, deixant constància de la seua necessitat en els informes previs a la norma, regulant el mínim imprescindible, però al mateix temps garantint la seua eficàcia i la seguretat jurídica necessària, amb coherència amb la resta de l'ordenament jurídic.  
Per tot això, de conformitat amb el que s'estableix en la secció 3a del capítol II de la Llei 40/2015, d'1 d'octubre, de règim jurídic del sector públic, pel que fa als òrgans col·legiats, i en l'article 25 de la Llei 5/1983, de 30 de desembre, del Consell, a proposta del vicepresident segon i conseller d'Habitatge i Arquitectura Bioclimàtica, després de la deliberació del Consell, en la reunió celebrada amb data 11 de novembre de 2022,  
  
  
DECRET  
  
CAPÍTOL I  
Comissió Interdepartamental per a la Innovació en Edificació  
  
Article 1. Creació, naturalesa i adscripció de la Comissió Interdepartamental per a la Innovació en Edificació  
1. Es crea la Comissió Interdepartamental per a la Innovació en Edificació, amb les funcions, composició i règim de funcionament establits en el present decret.  
2. La present comissió té naturalesa d'òrgan col·legiat, i s'adscriu a la conselleria que tinga assumides les competències en matèria d'innovació ecològica en la construcció.  
  
Article 2. Funcions de la Comissió Interdepartamental per a la Innovació en Edificació  
Correspon a la Comissió Interdepartamental per a la Innovació en Edificació de la Generalitat l'exercici en aquest àmbit de les funcions que a continuació s'indiquen:  
a) Garantir la coordinació, l'intercanvi d'informació, la coherència de polítiques i la complementarietat de l'activitat de la Generalitat en matèria d'accions i orientacions vinculades al foment de la sostenibilitat mediambiental, social i econòmica de l'edificació promoguda en l'àmbit del Consell.  
b) Proposar l'estratègia autonòmica en matèria d'innovació en l'edificació, entorn construït i edificació sostenible.  
c) Estudiar i programar propostes interdepartamentals en relació amb la innovació ecològica en edificació i entorn construït.  
d) Coordinar i donar coherència a les diverses polítiques sectorials i a les iniciatives legislatives de la Generalitat, mitjançant l'elaboració de fitxes d'actuació o documents similars, amb la finalitat d'incorporar els objectius definits en els seus instruments de planificació i d'elaboració de pressupostos.  
e) Elevar al Consell la documentació tècnica i sectorial específica que es requerisca per a l'adopció dels acords que si escau aquest haja d'adoptar en la matèria, després de l'estudi i la deliberació d'aquesta per part del Consell consultiu i de participació.  
f) Millorar la qualitat de les polítiques públiques en matèria d'arquitectura.  
g) Impulsar la digitalització de l'administració pública en el sector de l'edificació.  
h) I qualssevol altres competències i funcions relacionades amb el seu àmbit d'actuació o que li siguen atribuïdes per la normativa vigent, així com les que li encomane el Consell, i les que li deleguen els òrgans amb competència en la matèria.  
  
Article 3. Composició de la Comissió Interdepartamental per a la Innovació en Edificació  
1. La composició de la Comissió Interdepartamental per a la Innovació en Edificació és la següent:  
a). Presidència: la persona titular de la conselleria competent en matèria d'innovació ecològica en la construcció de la Generalitat.  
b). Vicepresidència: la persona titular d'òrgan directiu competent en matèria de patrimoni de la Generalitat.  
c). Vocals: Les persones titulars de les direccions generals competents en les següents matèries o les equivalents a què es referisquen en cas de canvi de denominació en eventuals modificacions orgàniques, que seran designades per la persona titular de la conselleria respectiva:  
  
Qualitat en l'edificació, Junta Superior de Contractació Administrativa i Central de Compres de la Generalitat; infraestructures sanitàries i manteniment; planificació i coordinació de les infraestructures i centres del sistema públic de Serveis Socials; proposta planificació, programació, gestió i execució de les infraestructures educatives; investigació energètica i innovació, i d'elaboració, gestió, impuls i execució d'actuacions encaminades a la descarbonització i el desenvolupament, foment i ús de les energies renovables; infraestructures judicials i el seu manteniment; impuls de la digitalització de l'economia i societat valenciana i foment i digitalització de les Administracions públiques.  
  
d). Secretaria: la persona titular de l'òrgan directiu competent en matèria d'innovació ecològica en la construcció que formarà igualment part de la Comissió en qualitat de vocal amb veu i vot.  
2. Es podrà nomenar una persona suplent per cada integrant de la Comissió Interdepartamental que ocuparà, com a mínim, el rang de director o directora general. Les persones suplents seran designades de la mateixa manera que els seus titulars.  
3. En la composició de la Comissió Interdepartamental es procurarà la presència equilibrada entre homes i dones.  
  
Article 4. Funcionament de la Comissió Interdepartamental per a la Innovació en Edificació  
1. La Presidència de la Comissió convocarà les reunions i fixarà l'ordre del dia de les seues sessions, que estarà integrat pels assumptes proposats pels seus membres. La comissió es reunirà en sessió ordinària, almenys, dues vegades a l'any, i, en sessió extraordinària, sempre que la importància dels assumptes a tractar així ho requerisca, per decisió de la Presidència o quan el sol·licite un terç de les seues persones membres.  
2. La convocatòria, el règim de les sessions, l'adopció d'acords i, en general, el funcionament intern de la comissió s'ajustarà al que disposa la normativa vigent amb caràcter bàsic per als òrgans col·legiats de les diferents administracions públiques i, supletòriament, al que es preveu per als òrgans col·legiats de l'Administració general de l'Estat en la Llei 40/2015, d'1 d'octubre, de règim jurídic del sector públic.  
  
3. D'acord amb el que es disposa en la Llei reguladora de règim jurídic del sector públic indicada en l'apartat anterior, es podrà constituir, convocar, celebrar sessions, adoptar acords i remetre actes tant de manera presencial com a distància. En les sessions que se celebren a distància, les persones que la componen podran trobar en diferents llocs sempre que s'assegure per mitjans electrònics, considerar també com a tals els telefònics, i audiovisuals, la seua identitat o la de les persones que les suplisquen, el contingut de les seues manifestacions, el moment en què aquestes es produeixen, així com la interactivitat i intercomunicació entre elles en temps real i la disponibilitat dels mitjans durant la sessió. Entre d'altres, es consideraran mitjans electrònics vàlids, el correu electrònic, les audioconferències i les videoconferències.  
  
4. Sempre que els assumptes a tractar ho facen convenient o necessari, la Presidència, a proposta de qualsevol integrant de la Comissió, podrà convocar, amb veu i sense vot, a altres persones titulars d'òrgans directius o a personal empleat públic de l'Administració de la Generalitat, o a personal extern especialista en la matèria de què es tracte, a l'efecte d'informar i assessorar la Comissió en les matèries relacionades amb els assumptes inclosos en l'ordre del dia de la corresponent sessió.  
  
5. La Comissió podrà acordar la constitució de grups de treball, per a l'estudi de temes específics relacionats amb les funcions de la Comissió, si així s'estima necessari o convenient per al millor exercici de les funcions que té encomanades, que podran estar integrats per personal tècnic relacionat amb els assumptes a tractar.  
En tot cas, s'acordarà la constitució d'un grup específic de treball constituït per personal tècnic empleat públic de l'Administració de la Generalitat en la seua qualitat d'experts en l'àmbit d'actuació de la Comissió, la composició i el règim de funcionament de la qual serà acordada en el si d'aquesta.  
Tant la Comissió Interdepartamental, com el Consell de Participació per a la Innovació en Edificació i els grups de treball que, si escau, es constituïsquen podran acordar la sol·licitud d'informes o dictàmens als òrgans especialitzats corresponents per a l'adopció dels seus acords i desenvolupament de les seues deliberacions. Aquesta sol·licitud es realitzarà a través de la presidència de cada òrgan col·legiat en cada cas.  
  
6. Sense perjudici del que es disposa en els apartats anteriors, la comissió podrà aprovar normes pròpies de funcionament intern.  
  
  
CAPÍTOL II  
Creació del Consell de Participació   
per a la Innovació en Edificació  
  
Article 5. Objecte, naturalesa i adscripció  
1. Es crea el Consell de Participació per a la Innovació en Edificació com un òrgan col·legiat d'assessorament, consulta i deliberació en matèria d'innovació ecològica en la construcció i edificació sostenible a fi que els estudis, les conclusions, iniciatives o informes que en el seu si es desenvolupen puguen ser transmesos a la Comissió Interdepartamental de la Generalitat per a la seua valoració i presa en consideració, a efectes de les propostes que aquesta puga traslladar al Consell per a coadjuvar en el disseny de la planificació estratègica en la matèria.  
  
2. El consell de participació en matèria d'innovació en edificació s'adscriu a la conselleria de la Generalitat que tinga assumides les competències en matèria d'innovació ecològica en la construcció.  
  
Article 6. Funcions  
Corresponen al Consell de participació per a la innovació en Edificació, a través de la Comissió Interdepartamental, i sense caràcter limitatiu, les següents funcions:  
a) Assessorar el Consell en l'àmbit de la innovació en edificació, entorn construït i edificació sostenible i, especialment, en la integració de la sostenibilitat en les polítiques, instruments de planificació territorial i sectorial, en projectes legislatius, i normatius i en projectes o iniciatives estratègiques impulsades pel Consell.  
b) Promoure la participació i implicació dels sectors públic, privat, acadèmic i de la societat civil per a l'efectiva sensibilització i implementació dels objectius definits en la matèria objecte de la seua actuació.  
c) Assessorar el Consell en el disseny i l'execució d'actuacions per a promoure l'educació per a la sostenibilitat i neutralitat climàtica en edificació i entorn construït.  
d) Incentivar l'estudi i anàlisi d'iniciatives i nous models que contribuïsquen a la generació d'una arquitectura responsable i sostenible.  
  
e) Facilitar la posada en comú de necessitats, suggeriments i propostes que s'eleven a la Comissió per les diferents conselleries i departaments.  
f) Proposar les eines necessàries per a promoure la innovació en arquitectura com a catalitzador d'una construcció sostenible  
g) Conformar un espai de posada en comú i intercanvi d'experiències i proposta, d'iniciatives que generen sinergies de treball a fi de contribuir a la consecució dels objectius que persegueix la Generalitat en l'àmbit de la transició ecològica de l'entorn construït de manera alineada amb les directrius europees en matèria de desenvolupament sostenible i descarbonització al costat del sector.  
h) Promoure l'estudi de la normativa i instruccions en matèria d'edificació, a fi d'avaluar el seu impacte en la consecució dels objectius de sostenibilitat.  
i) Procurar l'anàlisi de criteris per al desenvolupament, promoció i consolidació en el si del Consell:  
i) Compra pública ecològica i innovadora en matèria d'edificació.  
ii. Digitalització del procés constructiu, manteniment i gestió d'edificis.  
iii. Transferència de coneixement i tecnologia aplicada a l'edificació.  
j) Diagnosticar col·laborativament les necessitats del sector per a contribuir als objectius de desenvolupament sostenible i neutralitat climàtica.  
k) Afavorir la replicabilitat de bones pràctiques.  
  
Article 7. Composició i estructura  
La composició del Consell de Participació per a la Innovació en Edificació és la següent:  
1. La Presidència correspondrà a la persona titular de la conselleria competent en matèria d'innovació ecològica en la construcció.  
2. La Vicepresidència correspondrà a la persona titular de l'òrgan directiu competent en matèria de patrimoni, que assumirà per delegació les funcions que li encomane la Presidència.  
3. La Secretaria serà assumida per la persona titular de l'òrgan directiu competent en matèria d'innovació ecològica en la construcció, que exercirà les funcions pròpies del seu càrrec d'acord amb les normes reguladores amb caràcter bàsic per als òrgans col·legiats de les diferents administracions públiques i formarà igualment part del Consell en qualitat de vocal amb veu i vot.  
4. Els vocals del Consell de participació es concreten en els següents, sense perjudici de noves incorporacions per acord del mateix òrgan:  
- La persona titular de la Direcció de l'Entitat Valenciana d'Habitatge i Sòl (EVHA) o persona en qui delegue.  
- La persona titular de la Direcció de l'Agència Valenciana de la Innovació (AVI) o persona en qui delegue.  
- La persona titular de la Direcció de l'Institut Valencià de l'Edificació (IVE) o persona en qui delegue.  
- La persona titular de la presidència de la Xarxa d'Instituts Tecnològics de la Comunitat Valenciana o persona en qui delegue.  
- La persona titular de la presidència del Consell de Col·legis Oficials d'Aparelladors i Arquitectes Tècnics de la Comunitat Valenciana o persona en qui delegue.  
- La persona titular del deganat del Col·legi Oficial d'Arquitectes de la Comunitat Valenciana o persona en qui delegue.  
- La persona titular del deganat del Col·legi Oficial d'Enginyers Industrials de la Comunitat Valenciana o persona en qui delegue.  
- La persona titular del deganat del Col·legi Oficial d'Enginyers de Telecomunicació de la Comunitat Valenciana o persona en qui delegue.  
  
- La persona titular del deganat del Col·legi Oficial d'Enginyers de Camins, Canales i Ports o persona en qui delegue.  
- La persona titular de la presidència de la Mesa de l'Enginyeria Valenciana o persona en qui delegue.  
- La persona titular de la presidència de la Federació Valenciana d'Empresaris de la Construcció o persona en qui delegue.  
- La persona titular de la presidència de la Federació de Contractistes d'Obra Pública de la Comunitat Valenciana o persona en qui delegue.  
5. La incorporació de nous vocals podrà ser proposada per a l'aprovació per part del Consell.  
En la composició del Consell, es procurarà la presència equilibrada entre homes i dones.  
  
Article 8. Funcionament del Consell de Participació per a la Innovació en Edificació  
1. El Consell de participació per a la innovació en edificació es reunirà en sessió ordinària, almenys, dues vegades a l'any i, en sessió extraordinària, quan la importància dels assumptes a tractar el requerisca, per convocatòria de la seua presidència, a iniciativa pròpia o a petició d'un terç dels seus membres.  
2. Per a la vàlida constitució del Consell, inclosa la sessió constituent, serà necessària la presència de la presidència, o en el seu cas de la vicepresidència, de la persona que exercisca la secretaria i de la meitat almenys de la resta de membres d'aquest. La convocatòria de les sessions ordinàries i extraordinàries de l'òrgan col·legiat es cursaran amb una antelació mínima de set dies hàbils, i caldrà adjuntar a aquesta l'ordre del dia dels assumptes a tractar i l'acta de la sessió anterior per a la seua aprovació, així com la documentació íntegra dels assumptes inclosos en l'ordre del dia que hagen de servir de base al debat i deliberació i, si és el cas, votació.  
Les convocatòries promogudes per un terç dels membres del Consell, hauran de ser cursades amb una antelació mínima de deu dies hàbils des de la recepció de la petició per la secretaria de l'òrgan col·legiat.  
  
Regeix així mateix per al règim de funcionament del consell de participació el que es disposa en l'article 4 del present decret.  
3. Per raons d'urgència, podran convocar sessions extraordinàries, amb la motivació raonada d'aquestes, per la Presidència del Consell o a petició raonada d'un terç dels seus membres. Aquesta convocatòria es remetrà a tots els seus membres amb una antelació mínima de dos dies hàbils.  
4. Els acords del Consell s'adoptaran per consens o, en defecte d'això, per majoria simple de les persones presents. Existeix majoria simple quan els vots afirmatius són més que els negatius. En els casos de votació amb resultat d'empat, s'efectuarà una nova votació i, si persistira l'empat, decidirà el vot de qualitat de la Presidència.  
  
5. Els acords adoptats pel Consell podran, si escau, adoptar la forma d'informe quan per l'objecte, contingut o naturalesa del mateix així es convinga. En tot cas, els informes del Consell tenen caràcter facultatiu.  
  
6. Quan resulte convenient pels assumptes a tractar, la Presidència, a proposta de qualsevol integrant del Consell, podrà convocar, amb veu i sense vot, altres persones titulars d'òrgans directius o personal empleat públic de l'Administració de la Generalitat, o a personal extern especialista en la matèria de què es tracte, a aquest efecte d'informar i assessorar el Consell en les matèries relacionades amb els assumptes inclosos en l'ordre del dia de la corresponent sessió.  
7. El Consell podrà exercir les seues funcions mitjançant la creació de grups de treball per a l'estudi de temes específics relacionats amb les funcions d'aquest. En els grups de treball podrà participar personal vinculat a l'Administració, així com personal alié a aquesta amb experiència en el sector.  
8. Sense perjudici del que s'arreplega en els apartats anteriors, el Consell podrà aprovar normes pròpies de funcionament intern i, en tot cas, el seu funcionament s'ajustarà al que es disposa en la normativa vigent reguladora del règim jurídic dels òrgans col·legiats de les administracions públiques i, supletòriament, al que es disposa per als òrgans col·legiats de l'Administració de l'Estat en la Llei 40/2015, d'1 d'octubre, de règim jurídic del sector públic.  
  
Article 9. Mandat i vacants  
1. Les persones integrants del Consell de Participació per a la Innovació en Edificació seran nomenades per un període de quatre anys, i podrà ser renovat cada mandat per un període addicional de dos anys, amb un màxim total de sis anys, excepte aquelles persones que ho siguen per raó del seu càrrec, i en aquest cas, cessaran com a membres del consell quan ho facen en el càrrec que ocupen.  
2. El nomenament de les persones integrants del Consell es realitzarà mitjançant resolució de la Presidència, computat des del moment d'inici del mandat.  
3. Les vacants que es puguen produir entre les vocalies del Consell, es cobriran a proposta de la unitat orgànica o entitat a la qual represente la persona inicialment nomenada, en la mateixa forma establida per a la seua designació.  
  
Article 10. Règim econòmic  
Les persones integrants dels òrgans col·legiats objecte de creació mitjançant el present decret, així com els membres dels grups de treball que puguen crear en el seu si no percebran retribució econòmica ni cap indemnització per aquesta causa, com tampoc les persones que puguen assistir a les sessions en la seua condició de convidades amb la convocatòria prèvia de la presidència.  
  
  
DISPOSICIÓ ADDICIONAL  
  
Única. Incidència pressupostària  
La implementació i posterior desplegament d'aquest decret no podrà tindre incidència en la dotació de tots i cadascun dels capítols de despesa del pressupost de la Generalitat i, en tot cas, haurà de ser atés amb els seus mitjans personals i materials.  
  
  
DISPOSICIÓ DEROGATÒRIA  
  
Única  
Queden derogades totes les disposicions d'igual o inferior rang que s'oposen al que es disposa en el present decret.  
  
  
DISPOSICIONS FINALS  
  
Primera. Desplegament normatiu  
La persona titular de la conselleria amb competències en matèria d'innovació ecològica en la construcció de la Generalitat queda facultada per a dictar les disposicions necessàries a fi de garantir el compliment i desenvolupament d'aquest decret.  
  
Segona. Règim supletori  
En el no previst en aquest decret cal ajustar-se al que es disposa en la normativa vigent aplicable amb caràcter bàsic en matèria de règim jurídic d'òrgans col·legiats i, supletòriament, l'altra que resulte aplicable.  
  
Tercera. Entrada en vigor  
El present decret entrarà en vigor l'endemà de la publicació en el Diari Oficial de la Generalitat Valenciana.  
  
València, 11 de novembre de 2022  
  
El president de la Generalitat,  
XIMO PUIG i FERRER  
  
El vicepresident segon i conseller d'Habitatge  
i Arquitectura Bioclimàtica,  
HÉCTOR ILLUECA BALLESTER


Còpia Permalink ELI